**René Matoušek** (Vukovar, 7. veljače 1958. - Vukovar, 20. studenoga 1991.), hrvatski haiku-pjesnik, pisac, novinar, glazbenik, esperantist, radio-amater i stomatolog.

Životopis
---------

René Matoušek rodio se u Vukovaru 7. veljače 1958. godine. Gimnaziju je pohađao u Vukovaru. Jedan dio života proveo je i kod djeda i bake u Velikoj Gorici, gdje se preselio 1977. godine po dolasku na studij stomatologije. Od 1985. do 1990. godine kao stomatolog radio je u Žegaru nedaleko Obrovca a godine 1990. vratio se u rodni Vukovar gdje se uključuje u ponovno ustrojavanje Društva "Hrvatski dom" i biva imenovan tajnikom.

Pisao je za *Polet*, *Studentski list*, *Quorum*, *Oko*, *Vukovarske novine* i *Osječki tjednik* u kojem je imao stalnu rubriku, pod nazivom "Carski rez", gdje je na satiričan način opisivao svakodnevnu vukovarsku zbilju. Tijekom Domovinskog rata bio je član Stručnog operativnog štaba vukovarske bolnice a također njegov glas čuo se i s valova Hrvatskog radio Vukovara s kojeg je, uz pomoć još jednog radio-amatera, prenosio izvješće o stanju u Gradu. Nakon pada grada bio je u koloni koja je odvedena na "Velepromet" i trag mu se izgubio nakon izvođenja na saslušanje iz takozvane stolarije. Njegovi posmrtni ostaci ekshumirani su iz skupne grobnice na vukovarskom Novom groblju a identificiran je 14. studenoga 2002. godine na Zavodu za sudsku medicinu u Zagrebu. Pokopan je u Aleji hrvatskih branitelja u Vukovaru, 22. studenoga 2002. godine.

U spomen na René Matoušeka održavaju se Međunarodni haiku susreti "René Matoušek" koje je pokrenuo Tomislav Marijan Bilosnić 2008. godine.

Na ulazu u Hrvatski dom u Vukovaru nalazi se brončana bista Renea Matoušeka, djelo akademskog kipara Mladena Mikulina.

Književno stvaralaštvo
----------------------

Počeo je pisati haiku početkom 1980-ih godina kada kao mladi stomatolog doseljava u Žegar, u Bukovicu. Godine 1995. uvršten je u antologiju srijemskih pisaca "Hrvatska riječ u Srijemu".

Djela
-----

* *Jaka veza*, Albatros, Velike Gorica, 1980.
* *Prasci*, vlastita naklada
* *Žegar*, Biblioteka Macuo Basho, Odžaci

### Posmrtno objavljeno

* *DA za Renéa*, Narodno sveučilište Velika Gorica, Velika Gorica, 1997.
* *Ljubav*, zbirka priča, Pučko otvoreno učilište, Velika Gorica, 1997.

Izvori
------

1. 1 2 3  Vukovarske novine: Postavljanje bisti dvojici Vukovaraca: Renea Matoušeka i Siniše Glavaševića, 7. ožujka 2003. Preuzeto 22. prosinca 2011.
2. 1 2  vg danas: Sonja Filipović: Rene, sretan ti rođendan[*mrtav link*] Preuzeto 22. prosinca 2011.
3. 1 2  magicus.info: Haiku susreti u Obrovcu 28 srpnja 2009 Preuzeto 22. prosinca 2011.
4. ↑  René Matoušek. Vukovarski pisac. Kratka biografija Preuzeto 31. prosinca 2011.
5. 1 2 3 4  Vukovarske novine: In memoriam: Rene Matoušek[*mrtav link*], 22. studenoga 2002. Preuzeto 22. prosinca 2011.
6. ↑  Večenji list: Denis Derk: Velika Gorica ne zaboravlja pisca i Vukovarca Renea Matoušeka Preuzeto 22. prosinca 2011.
7. ↑  Zlatko Karač, Đuro Šimičić: Hrvatski dom u Vukovaru...  Arhivirano 2016-08-15 na Wayback Machine-u, Prostor 2[34] 15[2007] , str. 204.-223.
8. ↑  Akademija Art: Zelengrad - Haiku susreti „René Matoušek"[*mrtav link*] Preuzeto 22. prosinca 2011.

Vanjske poveznice
-----------------

* René na Wordpressu
* Međunarodni haiku susreti "René Matoušek" u Obrovcu
* Međunarodni haiku susreti "Rene Matoušek" u Zelengradu
* Haiku poezija Rene Matoušek
* Fotografije[*mrtav link*]
* Književna večer posvećena Renéu Matoušek
* književna večer u Velikoj Gorici